Video: Motoris skiet verdagte doodDie wit Ford Ranger wat geteiken is (Foto: Skermgreep) ŉ Man is doodgeskiet toe hy en twee makkers Donderdagoggend ŉ motoris in Pinetown in KwaZulu-Natal probeer kaap of beroof het. In ŉ video wat wyd op sosiale media gedeel word, kan gesien word hoe drie mans na ŉ wit Ford Ranger-bakkie, wat in die verkeer by ŉ verkeerslig in Josiah Gumede-straat staan, aangehardloop kom. Talle kapings en rooftogte het glo al by dié verkeerslig plaasgevind. Daar kan duidelik gesien word hoe twee van die mans na die bestuurder se kant hardloop terwyl die derde een na die passasierskant van die voertuig gaan en die deur probeer oopmaak. Die verkeer begin beweeg en die bakkie ry ook effens vorentoe voor dit tot stilstand kom. Die volgende oomblik val een van die kapers aan die bestuurder se kant op die grond terwyl die ander twee laat spaander. Kol. Thembeka Mbele, woordvoerder van die polisie, het bevestig dat die bakkiebestuurder een van die mans doodgeskiet het. Sy het gesê die voorval het omstreeks 06:50 plaasgevind. “Die drie mans was met ŉ mes gewapen en wou die bakkie kaap of die bestuurder beroof,” sê Mbele. ’n Geregtelike doodsondersoek en ŉ saak van poging tot roof is by die Pinetown-polisiekantoor aanhangig gemaak. KZN PINETOWNYesterday, motorist has been hailed for his quick reaction after he shot one of three men who surrounded his car on busy road and tried to hijack him. pic.twitter.com/iWDvbmaoBr — RIOT & ATTACK info South Africa (@RiotAndAttackSA) October 22, 2020